Source: http://www.bihon.ro/csm-digi-are-un-nou-portar/2073818
Timestamp: 2019-01-16 07:43:24+00:00

Document:
CSM Digi are un nou portar - BIHON
la	9. iulie 2018 11:39
Stefan Živojinovič s-a format la Partizan Belgrad	- © FOTO: CSM ORADEA
Stefan Živojinovič îi va lua locul compatriotului său, veteranului Gojko Pjetlovic.
Vicecampioana CSM Digi va avea, începând cu viitoarea ediţie, un nou portar, Stefan Živojinovič (1,98 metri, 94 kg). În vârstă de 29 de ani, el a semnat un contract pentru un sezon cu echipa orădeană. A jucat în ultimii doi ani la Galatasaray Istanbul, cu care a fost campion al Turciei. Anterior, a evoluat la Tatabanya.
Stefan Živojinovič s-a format ca poloist la celebra echipă Partizan Belgrad, cu care a participat în anul 2013 la Final Four-ul LEN Champions League, găzduit chiar de capitala Serbiei. A mai fost legitimat la Radnicki Kragujevac, alături de care a cucerit Cupa Serbiei, în anul 2015. Živojinovič a evoluat împotriva echipei noastre în sezonul 2014/2015, când CSM Digi a întâlnit Radnički Kragujevac în preliminariile Ligii Campionilor.
Živojinovič este component al reprezentativei Serbiei, pentru care a disputat 20 de meciuri. Actualmente, el este cea de-a treia opţiune pentru postul de goal-keaper al naţionalei sârbe. În palmaresul său mai figurează medalia de bronz la Jocurile Mondiale Universitare de la Kazan şi medalia de aur la Jocurile Mondiale de la Shenzen, în anul 2011.
„Ascensiune rapidă”
Antrenorul CSM Digi, Dorin Costrăș, a avut cuvinte de apreciere la adresa noului portar, conform site-ului oficial al clubului orădean: „Stefan a avut o ascensiune rapidă pe postul de portar. Este cunoscut faptul că vârsta și experiența sunt elemente extrem de importante la acest post. El s-a aflat în umbra unor portari cu experiență mai mare, de certă valoare. Živojinović este viitorul portar al echipei naționale a Serbiei. Venirea lui la Oradea reprezintă o garanție pentru clubul nostru în ceea ce privește poarta echipei”, afirmat tehnicianul orădean.
Stefan Živojinovič îi succede în poarta CSM Digi compatriotului său, Gojko Pjetlovič. Clubul CSM Digi îi mulţumeşte, pe site-ul său oficial, fostului său portar, pentru întreaga sa activitate în slujba culorilor roş-albastre: „Gojko Pjetlovic a dat dovadă de devotament, profesionalism și totodată a demonstrat calități impresionante în calitate de apărător al buturilor formației orădene. Îi urăm în continuare mult succes pe toate planurile”.
Taguri: csm digi, Gojko Pjetlovic, polo, Stefan Živojinovič

References: CSM 
 CSM 
 CSM 
 CSM 
 CSM 
 CSM 
 csm